Source: https://podpora.financnasprava.sk/560863-Zl%C3%BA%C4%8Denie-so-zahrani%C4%8Dnou-osobou-a-registr%C3%A1cia
Timestamp: 2019-12-09 12:59:10+00:00
Document Index: 3724324

Matched Legal Cases: ['§ 4', '§ 4', '§ 4', '§ 5', '§ 5', '§ 4', '§ 4', '§ 4', '§ 69']

Zlúčenie so zahraničnou osobou a registrácia
Úvod > DPH > Registrácia tuzemských osôb > Stanoviská Finančného riaditeľstva SR > Zlúčenie so zahraničnou osobou a registrácia
Spoločnosť, ktorá poskytuje poradenské služby, prekročila k 31.5.2014 obrat pre účely povinnej registrácie pre daň z pridanej hodnoty. Zároveň ku dňu 31.5.2014 došlo k procesu zlúčenia tejto spoločnosti s anglickou spoločnosťou. Nové sídlo bude Anglicko. Vzniká pri danom zlúčení nástupníckej spoločnosti, v tomto prípade anglickej spoločnosti, povinnosť registrácie pre DPH na Slovensku? Nadobúda anglická spoločnosť postavenie platiteľa dane zo zákona?
Z otázky nie sú zrejmé všetky relevantné skutočnosti, preto vychádzame z predpokladu, že tuzemská zdaniteľná osoba – spoločnosť, ktorá má v SR sídlo alebo prevádzkareň, dosiahla k 31.5.2014 obrat 49 790 eur za najviac 12 predchádzajúcich po sebe nasledujúcich kalendárnych mesiacov, na základe čoho jej vznikla povinnosť podať žiadosť o registráciu pre daň podľa § 4 ods. 1 zákona o DPH do 20. dňa kalendárneho mesiaca nasledujúceho po mesiaci, v ktorom dosiahla zákonom stanovený obrat, t.j. do 20.6.2014. Zároveň k 31.5.2014 došlo k zlúčeniu tuzemskej zdaniteľnej osoby so zahraničnou spoločnosťou a po zlúčení bude sídlom nástupníckej spoločnosti Anglicko. Z otázky nie je zrejmé, či právny nástupca bude mať po zlúčení prevádzkareň v SR a či ku dňu 31.5.2014 nadobudne, resp. nadobudlo zlúčenie právne účinky.
V prípade, ak právnická osoba, ktorá je zdaniteľnou osobou má sídlo alebo prevádzkareň v tuzemsku a dosiahla za najviac 12 predchádzajúcich po sebe nasledujúcich kalendárnych mesiacov obrat 49 790 eur, je povinná podať miestne príslušnému daňovému úradu žiadosť o registráciu pre daň do 20. dňa kalendárneho mesiaca nasledujúceho po mesiaci, v ktorom dosiahla tento obrat.
Ak zdaniteľná osoba, ktorá dosiahla zákonom stanovený obrat pre účely registrácie DPH podľa § 4 ods. 1 zákona zanikne bez likvidácie z dôvodu zlúčenia pred podaním žiadosti o registráciu pre daň, povinnosť podať žiadosť o registráciu pre daň prechádza na jej právneho nástupcu aj v prípade, ak právnym nástupcom je zahraničná spoločnosť so sídlom na území iného členského štátu. Právny nástupca – zahraničná spoločnosť so sídlom mimo územia SR môže byť zaregistrovaná za platiteľa dane podľa § 4 zákona o DPH len v prípade, ak má v SR prevádzkareň. Na účely zákona o DPH je prevádzkarňou stále miesto podnikania, v ktorom má zdaniteľná osoba personálne a materiálne vybavenie potrebné na výkon podnikania.
Ak právny nástupca nemá v tuzemsku sídlo ani prevádzkareň, je povinný podať žiadosť o registráciu pre daň podľa § 5 zákona o DPH Daňovému úradu Bratislava pred začatím vykonávania činnosti, ktorá je predmetom dane okrem dovozu tovaru a okrem dodania tovarov alebo služieb vymedzených v § 5 ods. 1 zákona o DPH. T. j. ak právny nástupca nemá sídlo v tuzemsku a nevznikne mu v tuzemsku ani prevádzkareň, ale bude pokračovať v SR vo vykonávaní činnosti, ktorá je predmetom dane, tak v tomto prípade je právny nástupca povinný požiadať o registráciu pre daň predtým ako dodá tovar alebo službu v tuzemsku.
Ustanovenie § 4 zákona o DPH upravuje registráciu pre daň zdaniteľných osôb, ktoré majú v tuzemsku sídlo, miesto podnikania, prevádzkareň, bydlisko alebo sa v tuzemsku obvykle zdržiavajú. Podľa § 4 ods. 4 zákona o DPH sa platiteľom dane stáva aj zdaniteľná osoba, ak je právnym nástupcom platiteľa, ktorý zanikol bez likvidácie z dôvodu zlúčenia alebo splynutia s inou spoločnosťou, a to odo dňa, keď sa stala právnym nástupcom. Z uvedeného vyplýva, že právny nástupca – zahraničná spoločnosť, ktorá nemá v tuzemsku sídlo by nadobudla postavenie platiteľa podľa § 4 ods. 4 zákona o DPH len v prípade, ak by jej právny predchodca usadený v tuzemsku bol v čase zlúčenia platiteľom dane a zároveň zahraničná nástupnícka spoločnosť so sídlom mimo územia SR by mala v tuzemsku prevádzkareň.
Cezhraničné zlúčenie spoločností je upravené v ustanovení § 69aa Obchodného zákonníka, ktoré upravuje cezhraničné zlúčenie alebo cezhraničné splynutie spoločností na území štátov Európskeho hospodárskeho priestoru (členské štáty Európskej únie alebo zmluvné štáty Dohody o Európskom hospodárskom priestore).